હવે ટ્રમ્પ દાદાને તુક્કો સૂઝ્યો એટલે તેમણે H-1B વિઝા ઉપર અમેરિકા ગયેલા પ્રોફેશનલ્સના પતિ કે પત્નીને અમેરિકામાં કાયદેસર કામ કરવાની સુવિધા પાછી લઈ લેવાનું એલાન કરી દીધું છે. ટ્રમ્પ દાદાના આ નવા ફતવાના કારણે નવા નિયમોના કારણે ૭૦ હજારથી વધારે H-4 વિઝા હોલ્ડરો નવરા થઈ જશે ને કામધંધા વિના બેસી રહેવું પડશે. રસપ્રદ વાત એ છે કે, ટ્રમ્પના આ ફતવાનો તેમના જ પક્ષના કોંગ્રેસમેન એટલે કે સાંસદો વિરોધ કરી રહ્યા છે. એ બધા ખુલ્લેઆમ વિરોધમાં બહાર નથી આવી શકતા પણ વિરોધ પક્ષ ડેમોક્રેટિક પાર્ટીના છ સાંસદોએ ટ્રમ્પ પ્રશાસનની H-1B વિઝાધારકોના જીવનસાથીને નોકરી ન કરવા દેવાની શરતનો ખુલ્લેઆમ વિરોધ કર્યો છે. તેમણે જે દલીલ કરી છે એ પણ રસપ્રદ છે અને એકદમ તાર્કિક છે.